Minifarmi & Kukkamessut 23.-24.5.2015		Lehdistötiedote 2/2015
								
Messukoordinaattori
Jarno Ihala
+358 44 341 3876 
jarno.ihala@minifarmi.fi				15.5.2015

Minifarmi & Kukkamessut antaa kesäkauden lähtölaukauksen Uudessakaupungissa

- Ei tästä nyt niin ”mini” tainnut tullakkaan, virnistää messukoodinaattori Jarno Ihala, kotoisa ja leppoisa - sellainen koko kylän karnevaali kuitenkin fiilikseltään. Tapahtumaan on tulossa lähes 200 toimijaa. Oman myynti- ja esittelykojunsa pystyyn pykäävät niin yritykset, yhdistykset, puutarhat, maatilat kuin ihan yksittäiset käsityöläisetkin. Odotukset myös yleisömäärän kasvun suhteen ovat toiveikkaat.

Minifarmi ja Kukkamessut järjestetään 23.-24.5. Uudessakaupungissa. Kukkamessut jo viidettä kertaa, Minifarmi toisen kerran ja ensimmäistä kertaa nyt yhdessä - jäähallin ympäristössä. Aihepiireiltään tapahtumat täydentävät toisiaan ja antavat entistä enemmän ihmeteltävää koko perheelle. Vinkit, taimet ja tuotteet on saatavilla parhaaseen talonmaalaus-, mökkiremontti- ja istutusaikaan.

Lomarakentamisen teema-alueella on esillä mm. puutarhan koneita ja laitteita, mökkejä, saunoja, laitureita, tuotteita ja palveluita korjausrakentamiseen sekä terassien lasituksiin. Yläkentällä on Kukkamessujen kukkia ja taimia sekä farmin eläimet ja vanhat koneet.  Kahden messukentän lisäksi myös jäähalli on valjastettu messukäyttöön. Jäähallissa voi istahtaa kahville, lounaalle, luennolle tai pysähtyä vaikka jutustelemaan trendeistä sisustus-loungeen sisustussuunnittelija Tuija Talvitien kanssa. - Molemmilla messuilla on aiempina vuosina ollut esillä sisustustuotteita, mutta tänä vuonna teeman alla esittäytyy entistä enemmän toimijoita, iloitsee Ihala.

Luennoilla tutustutaan mm. sienien kotiviljelyyn biologi ja ravintolakokki Päivi Lehtosen johdolla. Lauantaina lavalle nousee mies, joka ei turhia esittelyjä kaipaa – Arno Kasvi. Arno kertoo miten puutarhan voi kukittaa keväästä syksyyn. Rakentamisen mittakaavaa taas valottaa Helsingin musiikkitalonkin arkkitehteihin lukeutuva Marko Kivistö. Sunnuntaina ohjelmassa on mm. Sonja Lumme ja puutarhatuunaus, sistustuksen trendit sekä omia puutarhojaan esittelevät blogistit. 

Lapsiperheille ja eläintenystäville yksi messujen kohokohtia on Farmi eläimineen. Paikalla on lukuisia sarvekkaita, villaisia, kaviollisia sekä kärsällisiä veijareita. Ohjelmakentällä esittäytyy hevosurheilun lajeista mm. valjakkoajo ja vauhdikas kenttäratsastus. Ratsastustuntinäytöksessä kuulet mitä tavallisella ratsastustunnilla tapahtuu ja miten harrastuksen voi aloittaa. Lapsille Minifarmi on oikea paratiisi lukuisilla ilmaisilla aktiviteeteilla; kuten puuhapuiston pomppulinna ja jättiliukumäki. 

Asiakas saa tässä tavallaan monta tapahtumaa yhdellä lipulla, tiivistää Jarno Ihala, hyviä messutarjouksia, todelliset kukkamarkkinat, lasten puuhapuiston ja kotieläinpihan, vauhdikkaat näytökset ja ammattilaisten luennot. Pisteenä farmin päälle merellinen, pittoreski puutalokaupunki luo oivat puitteet leppoisalle viikonvaihteelle. Minifarmin kotisivuilta löytyvät ohjeet vierailijoille, kuten tiedot parkkialueista ja messubusseista, muistuttaa vielä Ihala loppuun.